जमीन की रजिस्ट्री में फर्जी गवाही देने वाले तीन गिरफ्तार
जांजगीर-चांपा | दूसरे की जमीन को रजिस्ट्री कराने में गवाही देने वाले तीन आरोपियों को पुलिस ने गिरफ्तार कर जेल भेज दिया है। घटना सक्ती थाना क्षेत्र के ग्राम सकरेलीकला की है। पुलिस के अनुसार ग्राम बोरदा में भजोराम साहू पिता हरिहर साय साहू व उसके भाइयों के नाम खसरा नंबर 721 में 5 डिसमिल जमीन थी। जिसे सक्ती के मनीष अग्रवाल पिता अशोक अग्रवाल ने अपने राम पर रजिस्ट्री करा ली थी। मनीष ने रजिस्ट्री कराते समय ग्राम के फागूराम सिदार व दिलीप सिदार को भजोराम साहू व उसके भाई बताकर उप पंजीयक कार्यालय में खड़ा किया व फर्जी हस्ताक्षर कराके जमीन अपने नाम पर रजिस्ट्री करा ली। इस मामले में प्रेमलाल सिदार, ननकीदाऊ सिदार को उसने गवाह बनाया। जमीन की बिक्री की जानकारी जब भजोराम साहू के बेटे मुरलीधर साहू को हुई तो उसने रजिस्ट्रार कार्यालय से रजिस्ट्री की नकल निकाली। जब इसकी जानकारी मनीष को हुई तो उसने भजोराम साहू के ही घरवालों को धमकाते हुए किसी कागज में हस्ताक्षर कराके उनके फोटाे ले लिए। इसकी शिकायत भजोराम साहू ने 10 सितंबर को थाना में की थी। पुलिस ने आरोपियों दिलीप सिदार, ननकी दाऊ, प्रेमलाल सिदार के खिलाफ धारा 420, 467, 468, 506, 34 के तहत जुर्म दर्ज किया था।
तब से आरोपी फरार थे। पुलिस ने तीनों आरोपियों को गिरफ्तार कर जेल भेज दिया है।
फोटो- 30 जेएएन 16 : पुलिस की गिरफ्त में आरोपी
=======
hin_Deva hin_Deva hin_Deva bho_Deva unk